ອັງກິດຈະເລີ້ມກວດກາ ເຄັ່ງຄັດຂຶ້ນ ຄົນໂດຍສານ ຈາກ ອາຟຣິກາ ຕາເວັນຕົກ
ເຊື້ອອີໂບລາ ໄດ້ເອົາຊີວິດຜູ້ຄົນ ໄປແລ້ວ ຫຼາຍກວ່າ 3 ພັນ 900 ຄົນ ໃນອາຟຣິກາຕາເວັນຕົກ.
ອັງກິດຈະເລີ້ມທຳການກວດກາເຄັ່ງຄັດຂຶ້ນ ພວກຄົນໂດຍສານ ທີ່ເດີນທາງມາຈາກອາຟຣິກາຕາເວັນຕົກໃນສະໜາມບິນ 2 ແຫ່ງ ຂອງລອນດອນ ແລະສະຖານີລົດໄຟ Eurostar ໃນຂະນະທີ່ມີ ລາຍງານແຈ້ງໃຫ້ຊາບ ກ່ຽວກັບການເສຍຊີວິດຂອງຜູ້ຊາຍອັງກິດ ຄົນນຶ່ງທີ່ສົງໄສວ່າ ຕາຍຍ້ອນຕິດເຊື້ອອີໂບລາທີ່ Macedonia ນັ້ນ ບັນດາເຈົ້າໜ້າທີ່ປະຈຳໂຮງໝໍ Macedonia ກ່າວວ່າ ຜູ້ທີ່ໄດ້ຮັບເຄາະຮ້າຍເສຍຊີວິດໄປນີ້ ສະແດງອາການຕ່າງໆຂອງເຊື້ອອີໂບລາຮວມທັງເປັນໄຂ້ ຮາກ ແລະເລືອດໄຫລທາງໃນ ພວກທີ່ນຳຊາຍຄົນອັງກິດມາໂຮງໝໍນັ້ນ ໄດ້ໃຫ້ຢູ່ຢ່າງໂດດດ່ຽວ ແລະໂຮງແຮມ Skop je ບ່ອນທີ່ຜູ້ກ່ຽວໄດ້ພັກເຊົາຢູ່ນັ້ນ ກໍໄດ້ຖືກປິດບໍ່ໃຫ້ຄົນເຂົ້າໄປ ຍັງບໍ່ເປັນທີ່ຈະແຈ້ງເທື່ອວ່າ ຊາຍຄົນນີ້ໄດ້ຢູ່ໃນອາຟຣິກາຫຼືບໍ ກ່ອນຜູ້ກ່ຽວຈະມຸ້ງໜ້າໄປຍັງມາເຊໂດເນຍ ສະຫະລັດຈະເລີ້ມກວດກາ ພວກຄົນເດີນທາງໄປຈາກກີນີ ໄລບີ ເຣຍແລະ Sierra Leone ຢູ່ສະໜາມບິນ JFK ທີ່ນະຄອນນີວຢອກ ໃນວັນເສົາມື້ອື່ນນີ້ ການກວດກາຈະເລີ້ມຂຶ້ນໃນສະໜາມບິນອີກ 4 ແຫ່ງ ໃນສັບປະດາໜ້ານີ້ ກ່າວກັນວ່າ ຜູ້ຊ່ອຍນາຍໝໍຄົນນຶ່ງ ທີ່ນະຄອນ Madrid ປະເທດສະເປນ ໄດ້ລົ້ມປ່ວຍໜັກ ຫຼັງຈາກທຳການປິ່ນປົວ ພວກເຜີຍແພ່ສາສະໜາສະເປນ 2 ຄົນ ທີ່ຕິດເຊື້ອອີໂບລານັ້ນ ເຊື້ອອີໂບລາ ໄດ້ເອົາຊີວິດຜູ້ຄົນໄປແລ້ວປະມານ 3 ພັນ 900 ຄົນໃນອາຟຣິກາຕາເວັນຕົກ ແລະໄດ້ຖືກກວດເຫັນ ໃນຫຼາຍປະເທດອື່ນອີກ ຮວມທັງໃນສະຫະລັດ ແລະສະເປນນຳ ທີ່ກອງປະຊຸມວ່າດ້ວຍເຊື້ອອີໂບລາ ທີ່ທະນາຄານໂລກໃນນະຄອນຫຼວງວໍຊິງຕັນ ໃນວັນພະຫັດວານນີ້ ທ່ານພັນກິມູນ ເລຂາທິການໃຫຍ່ສະຫະປະຊາຊາດຮຽກຮ້ອງໃຫ້ເພີ້ມການຊ່ອຍເຫຼືອຂຶ້ນເພື່ອທຳການຕໍ່ສູ້ກັບ ການລະບາດຂອງເຊື້ອອີໂບລາ